**8. Posljednje godine – legende uz slike**

**1. Dokolica u Bryant Park u NewYorku, rođendanske proslave s novinarima i novotkrivena strast za boks**

Posljednjih dvadesetak godina života Tesla se tek ponekada javljao u javnosti. Dane je provodio u obližnjem Bryant Parku na Mannhatanu, svakodnevno brinući za golubove koje je još od djetinjstva neobično volio. Teslina navika da hrani golubove u poznim je godinama njegova života postala jedan od znakova njegova prepoznavanja. Svakoga dana izlazio bi u šetnju, a zatim bi u Bryant Parku, udaljenom nekoliko ulica od hotela *New Yorker* hranio golubove. Polako se osamljivao i udaljavao od kruga suradnika i prijatelja, kojih je bivalo sve manje. U medijima se pojavljivao samo kada bi priređivao svoje rođendanske proslave u *Grand Ballroomu* u Hotelu *New Yorker*. Na tim su se proslavama okupljali novinari, očekujući neku senzaciju za svoje novine. Tesla bi okupljenima govoriom o svojim izumima i fantastičnim zamislima. Na tim je proslavama nerijetko znao šokirati sugovornike. Primjerice, 1936. godine, u povodu svoga 80. rođendana, govorio je i o novim izumima vezanim za međuzvjezdane komunikacije i prijenos energije. U osvit Drugoga svjetskoga rata Tesla je govorio o mogućnostima da se oko SAD-aq podigne svojevrstan „kineski zid s pomoću njegovih daljinskih obrambenih zraka koje bi mogle rastaliti zrakoplove na udaljenosti od 400 kilometara“. Polemike oko Teslinog tajnog naoružanja traju i danas, a mističnosti koja se širi oko toga pridonosi i činjenica da velik dio izumiteljevih spisa i materijala koji je nestao nakon njegove smrti nikada nije nađen.

Posljednjih godina života, Tesla se uz druženje s golubovima u Bryant Parku, na čuđenje svojih prijatelja intelektualaca zbližio s boksačem Fritzijem Živićem, zvanim „hrvatski komet“, sinom hrvatskih doseljenika u Pittsburgh. Nije poznato kada je Tesla otkrio svoju strast prema boksu, no činjenica je da je posljednjih godina uživao u tom sportu. Srčano je pratio i navijao za Fritzija Živića, a potkraj 1938. svih pet braće Živić pozvao je na ručak u hotel *Hotelu New Yorke,r* o čemu su izvjestili i mediji.

**2. Dobitnik Edisonove medalja**

Godine 1915. Tesla tuži Marconija za povredu patentnih prava, jer je Teslin patent br. 645-576 prethodio svim temeljnim patentima za radio drugih izumitelja. U to vrijeme Tesla proživljava još jedno razočaranje u vezi s dodjelom znanstvenih nagrada. Časopis *New York Times* preuranjeno je i neprovjereno te godine objavio kako će Tesla i Edison dijeliti Nobelovu nagradu za fiziku. Tesla je tim povodom izjavio kako zaključuje da mu je ta čast ukazana kao priznanje za nedavno otkriće bežičnog prijenosa energije. Kada je nagrada izostala, ogorčen, prijatelju je napisao: *U tisuću godina bit će bezbroj dobitnika Nobelove nagrade, a ja u tehničkoj literaturi pod svojim imenom imam najmanje četiri tuceta izuma. To su stvarne i trajne počasti što ih ukazuje, ne ona omaškama sklona šačica ljudi, nego cijeli svijet koji rijetko griješi*.

Kada mu je par godina kasnije, 1917. godine Američki institut elektroinženjera dodijelio Edisonovu medalju gotovo je nije prihvatio smatrajući to ironijom i ispraznim odavanjem počasti.

U prigodnom govoru predsjednik instituta Bernard A. Behrend tada je kazao: *Kad bismo uklonili rezultate Teslina rada iz našeg industrijskog svijeta, kotači industrije prestali bi se okretati, naši bi električni tramvaju i vlakovi stali, naši bi gradovi bili mračni, naši mlinovi mrtvi i nepokretni*.

Govor je završio poigravajući se epitafom kojeg je Alexander Pope napisao Newtonu:

*Prirodu i zakone, sve obavi mrkli mrak, al'*

*Bog reče: Neka bude Tesla – i bi svjetlo!*

**3. „Teslina životna ljubavna priča“ - golubica uz koju je bio osobito vezan**

Najuočljivija Teslina sklonost dugi niz godina bila je svakodnevna navika hranjenja golubova u parku Brayant na Mannhatanu. Nije ostalo zapisano kada je započeo s tim ritualom, no njegovi su suvremenici tvdili da je u prvo vrijeme dolazio elegantno odjeven po posljednjoj modi i često u pratnji svojih slavnih prijatelja. S vremenom su prijatelji odlazili ili umirali, a Tesla nije odustajao od svoje navike. Jednom je prilikom novinaru i svom biografu Johnu O'Neillu i znanstvenom novinaru Williamu Lawrenceu ispričao neobičnu priču koju su njih dvojica nazvali „Teslinom životnom ljubavnom pričom“. Tesla je ispričao:

*Hranio sam golubove, godinama. Tisuće njih, ali tko bi to zapamtio. Međutim, bio je jedan golub, divna, prelijepa i posve bijela ptica s blijedim sivkastim pjegama na krilima, bila je naprosto drukčija. Bila je ženka. Mogao sam je prepoznati bilo gdje. I ona je mene mogla pronaći na svakome mjestu. Trebalo je samo da pomislim na nju, da je pozovem i ona bi doletjela. Ja sam je razumio, a ona je razumjela mene. Volio sam tu golubicu. Da, volio sam tu golubicu kao što muškarac voli ženu. I ona je voljela mene. Kad je bila bolesna osjećao sam to: došla bi u moju sobu i ja bih bdio nad njom danima. Njegovao sam je dok nebi ozdravila. Ta je golubica bila radost moga života. Ako sam joj bio potreban, ništa drugo nije bilo važno. Dok sam je imao, imao sam i svoj životni cilj. A onda jedne noći dok sam u mraku ležao u krevetu i kao obično rješavao neke probleme, uletjela je kroz otvoren prozor i stala na moj stol. Znao sam da sam joj potreban: htjela je reći nešto važno, stoga sam ustao i pošao prema njoj. Gledao sam je i znao sam da mi želi reći da će umrijeti. A onda, kada sam to shvatio, vidio sam svjetlo u njezinim očima, snažan snop svjetlosti. Da, bila je to prava svjetlost, snažna, blještava, zasljepljujuća svjetlost, snažnija od svjetlosti najsjajnije svjetiljke u mome laboratoriju. Kada je ta golubica uginula, nešto je nestalo iz moga života. Dotada sam bio siguran da ću završiti sve moje zamisli iako sam imao ozbiljan program, ali kada je moja golubica nestala, znao sam da je okončalo i moje životno djelo. Da, hranio sam godinama golubove, i još ih hranim, na tisuće njih, jer konačno, tko zna ...* , završio je Tesla priču o bijeloj golubici.

4. **Hotel New Yorker, posljednje Teslino prebivalište i okupljalište odanih poklonika**

Posljednjih desetak godina života Tesla je proveo u tada novootvorenom hotelu *New Yorker*. Kada je otvoren, 1930. godine, New Yorker je bio najveći hotel na svijetu- „Grad unutar grada“ raspolagao je s 2500 soba na 40 katova, 5 restorana i 10 privatnih salona za večere. Slavio je kao elitan, pa je tako ugošćavao brojna poznata lica. Na atraktivnoj je lokaciji i s vremenom je mijenjao vlasnike i namjenu, a danas nema onaj sjaj kao u vrijeme kada je Tesla u njemu živio. Danas je zgrada vlasništvo Moonove Unifikacijske crkve. O Teslinom boravku u hotelu *New Yorker* danas svjedoče brojni postavljeni izlošci u *Hall of Fame* na ulazu u hotel i spomen ploča postavljena s bočne strane hotela. Maleni apartman u kojem je živio na 33. katu, danas nosi natpise hotelskih soba 3327 i 3328. Kada se 1933. preselio u hotel *New Yorker*, Tesla je imao 77 godina. Bio je siromašan i uvelike ovisan o pomoći sa strane. Nije više imao ni laboratorija. Iz tog razdoblja Teslina života ostale su zabilježene njegove rođendanske proslave, Priređivao ih je u *Grand Ballroomu* u hotelu *New Yorker*. Na tim su se proslavama uvijek okupljali novinari očekujući neku senzaciju za svoje novine. Tesla bi okupljenima govoriom o svojim izumima i fantastičnim zamislima. Među njegovim odanim poklonicima iz tog razdoblja života bili su i dvojica novinara Kenneth Swezey i John O'Neill, autor Tesline biografije *Nenadmašeni genije*. Kada je 1931. godine Tesla proslavljao 75. rođendan, Swezey je to pretvorio u prvorazredan medijski događaj. Zamolio je poznate znanstvenike i inženjere diljem svijeta da svojim prilogom sudjeluju u obilježavanju Teslina rođendana. Tako je Tesla dobio niz rođendanskih čestitki i pozdravnih pisama iz cijelog svijeta znanosti. Čestitali su mu nobelovci Albert Einstein, Robert Milikan, William Bragga, Arthur Compton i drugi. Magazin Time rođendan mu je čestitao objavivši na naslovnoj stranici glasoviti *Plavi portret* djelo slavne slikarice i ekscentrične princeze Vilme Lwoff-Parlaghy. Riječ je o jedinoj slici za koju je Tesla pozirao, ali je ona nakon princezine smrti 1924. godine prodana na aukciji i zagubljena.

**5. Mali oscilacijski transformator**

Uz najuži krug suradnika Tesla je i u poznim godinama neumorno stvarao, kreirajući naprave koje će pomoći čovječanstvu. Patentirao munjovod, bavi se strojarskom tehnikom, turbinom bez lopatica, uređajima za industrijsku kemiju, konstruira zrakoplov s vertikalnim uzlijetanjem i slijetanjem, zagovara međuplanetarnu komunikaciju i najavljuje oružje s čestičnim zrakama. Izume je Tesla smatrao najvažnijim postignućima stvaralačkog uma i nadahnjivao se spoznajom kako pripada posebnoj, odabranoj grupi ljudi koji utječu na oblikovanje društva i čine ljudski život plemenitim i dostojnim življenja. Bio je jedan od one posebne vrste sanjara čiji se snovi pretvaraju u stvarnost.

**6. Urna Nikole Tesle**

Nakon ispraćaja kovčega s Teslinim tijelom, njegovi zemaljski ostaci prvo su bili pokopani. Nakon nekog vremena, prema želji Teslinih živućih rođaka, bili su zatim kremirani i pohranjeni u New Yorku punih 14 godina. Prema želji Teslinog nećaka Save Kosanovića, kojega je Tesla odabrao da se brine o njegovoj ostavštini, potom su Teslini ostaci preneseni 1957. godine u Beograd i smješteni u Muzej Nikole Tesle gdje se i danas nalaze. Muzeju urna daje memorijalni značaj, a Teslin pepeo čuva se u za to posebno dizajniranoj, metalnoj, pozlaćenoj urni izloženoj u muzeju. Umjetničko i arhitektonsko rješenje napravili su 1957. godine Nebojša Mitrić i Mario Maskarelli. Teslina metalna, zatvorena urna čuva se na odgovarajući način, u skladu s propisima i standardima. Međutim, smještaj Tesline urne u Muzej Nikole Tesle svih ovih godina, pa i danas izvor je prijepora sa Srpskom pravoslavnom crkvom koja smatra da Teslinoj urni nije mjesto među muzejskim eksponatima, već je želi preseliti u obližnji hram sv. Save.

**7. Wardencliff toranj**

Posljednji svoj veliki projekt svjetskih razmjera Tesla uza sve iznimne uložene napore zbog problema financijske naravi ipak nije bio u prilici dovršiti. Planirao je uspostaviti vezu sa svim dijelovima svijeta te je nedugo po dovršetku eksperimentalnog rada u Colorado Springsu s ciljem razvoja radio sustava kojim bi pokrio cijeli svijet, započeo izgradnju divovske radio stanicu i Wardenclyff toranj na Long Islandu, nedaleko New Yorka. Intenzivno je radio na bežičnom prijenosu energije, prijavio patent uređaja i najavio projekt *Svjetski bežični sustav*. Desetak je godina potrošio na usavršavanje prijenosa električne energije bez žica i to je smatrao najvećim izumom svih vremena. Napisao je: *To je dugo žuđeni kamen mudraca*! Smatrao je kako po svaku cijenu mora dovršiti projekt, jer će njime društvu osigurati neslućeni razvoj i napredak. Želio je omogućiti globalnu komunikaciju te putem valova slati fotografije, poruke i informacije. Razvijajući projekt izgradio je 1901. toranj Wardencliff i radio postaju na Long Islandu, nedaleko od New Yorka. No, zbog financijskih poteškoća morao je prekinuti eksperimentiranje 1906. godine. Dugo je nastojao osigurati sredstva za nastavak rada, ali je morao konačno odustati od projekta nakon što mu je J. P. Morgan bez prethodnog dogovora obustavio financiranje. Nastale teškoće financijske i druge naravi prije početka drugog svjetskog rata bile su uzrok da ovu veliku ideju nije uspio ostvariti u praksi. Propali su desetci godina mukotrpnog rada i vrhunskih rezultata. Eksperimentirajući, oscilirao je elektromagnetskim poljem cijeloga planeta i primio signal iz dubine svemira. O svom radu Tesla je zapisao: *Ma koliko se to činilo nemogućim, ovaj se planet ponaša kao vodič ograničenih dimenzija. Nesaglediva mi je vrijednost ove činjenice za prijenos energije pomoću mog sustava postala jasna. Ne samo što je to omogućavalo prijenos telegrafskih poruka na bilo koju daljinu bez ikakvih žica, što sam već odavno znao, nego bi se čitavoj zemaljskoj kugli mogle nametnuti fine modulacije ljudskog glasa i, štoviše, prenositi energija, i to u neograničenim količinama, na bilo koju udaljenost i to gotovo bez ikakvih gubitaka.*

Prije nego je bio prisiljen zbog nedostatka novca prekinuti istraživanja i obustaviti radove na tom grandioznom projektu, pisao je investitoru: *Gospodine Morgane, ono što razmatram i što sigurno mogu ostvariti nije jednostavno slanje poruka bez žica na veliku udaljenost. To je pretvaranje cijeloga globusa u biće koje osjeća, koje bi, kako stvari stoje, moglo pojmiti sve svoje dijelove i kroz koje bi misao mogla prolaziti kao kroz mozak. Iz jednog bi se postrojenja moglo upravljati bilijunima uređaja, razmještenih po cijeloj kugli zemaljskoj i svaki od njih ne bi stajao više od nekoliko dolara. Hoćete li mi pomoći ili ćete pustiti da moje veliko djelo – gotovo završeno - propadne?* Nakon što je Morgan hladno odbio dati dogovorena sredstva, Tesla je napisao: *Jeste li ikada pročitali knjigu o Jobu? Da umjesto njegova tijela stavite moj um, pronašli biste točan opis mojih patnji … Savršeno sam siguran da ću završiti svoj posao, kako god bilo. Kakve su mi šanse da nasučem najveća čudovište Wall Streeta 'paukovom niti' duše? Vi ste velik čovjek, ali vaše je djelo prolazno. Moje je vječno* .

8. **Misa zadušnica za Teslu u protestantskoj crkvi St. John the Divine u New Yorku 12. siječnja 1943**.

Tesla je preminuo u snu, u noći 7. siječnja 1943. godine. Njujorški gradonačelnik Fiorello LaGuardia pročitao je nekrolog na radiju. Sprovod je bio organiziran 12. siječnja u njujorškoj katedraliSt. John the Divine u New Yorku i na njemu se okupilo oko dvije tisuće ožalošćenih, a među poznatim znanstvenicima i političarima bili su i brojni poštovatelji velikog izumitelja. Obred je vodilo nekoliko svećenika. Njujorški gradonačelnik Fiorello LaGuardia govorio je na pogrebu, a skladbu „Tamo daleko“ svirao je Teslin prijatelj i glasoviti hrvatski violinist Zlatko Baloković. Sljedećih dana, sućut su izrazili predsjednik Roosevelt i njegova supruga Eleanor, potpredsjednik Henry A. Wallace, kao i nekoliko nobelovaca. U danima nakon Tesline smrti američka vlada počela se brinuti zbog Teslina čestičnog oružja te sadržaja njegovih spisa, i time potaknula dugogodišnja nagađanja o postojanju čestičnog oružja i vladinu zataškavanju slučaja. U osamdesetim godinama 20. stoljeća, sukladno Zakonu o slobodi informacija, FBI je objavio 250 stranica dokumenata povezanih s Teslom. Ti su dokumenti već dugi niz godina predmet istraživanja brojnih stručnjaka i Teslinih poštovatelja u potrazi za zavjerom. Ugledni Teslin biograf W. Bernard Carlson o tome je zapisao: „Kada sam pročitao spise, otkrio sam neobičnu priču o pohlepi i birokraciji, ali ne i zavjeru.“.